
Àrea d’Alcaldia
Relacions Institucionals

 
CONVENI DE COL·LABORACIÓ ENTRE LA FUNDACIÓ CATALUNYA EUROPA I L’AJUNTAMENT DE SANTA COLOMA DE GRAMENET PER FORMAR PART DEL PROGRAMA 2023-2024 ‘PER UNA EUROPA DE CIUTATS. LA DIVERSITAT COM A GARANTIA DE RESILIÈNCIA’


A Santa Coloma de Gramenet, 




REUNIDES


D’una part, la Sra. Núria Parlon Gil, com alcaldessa-presidenta de l’Ajuntament de Santa Coloma de Gramenet, amb NIF 52409344A, i domicili a la plaça de la Vila, número 1, C.P. 08921 de Santa Coloma de Gramenet, assistida per la  secretària general accidental de la Corporació, Sra. Núria Bartrolí Forn, de conformitat amb el que disposa l’article 3e) del Reial Decret 1174/1987, de 18 de setembre.

I de l’altra, 

La Sra. Airy Maragall i Garrigosa, amb NIF 46129490T, actuant com a presidenta de la Fundació Privada Catalunya Europa, amb CIF. G-64693914, amb domicili al carrer Sant Eusebi, 48-50, local 3r, 50, local 3, C.P. 08006 de Barcelona, i inscrita al Registre de Fundacions de la Generalitat de Catalunya amb el número 2395.  


Ambdues parts, reconeixent-se recíprocament la capacitat i interès legítim per a l’atorgament del present conveni, 


MANIFESTEN


Primer.- Que la Fundació Catalunya Europa (d’ara endavant FCE) es va constituir l’any 2007 i impulsa l'establiment d'acords i convenis de col·laboració amb institucions i persones jurídiques públiques i privades, per tal que contribueixin en la persecució dels fins pel bé comú, entre d’altres, per contribuir al millor coneixement de les qüestions centrals que afecten la nostra societat, tenint especialment cura de totes aquelles qüestions que ens afecten a nivell urbà, nacional i europeu, com són la consecució del creixement sostenible i les reduccions de les desigualtats a les ciutats i pobles.

Segon.- Els esdeveniments recents com la pandèmia per la COVID-19 o la guerra d’Ucraïna han fet que les administracions públiques i les ciutats i pobles s’enfrontessin a constants canvis i a contextos més imprevisibles, que exigeixen planificar-se posant al centre la resiliència –econòmica, social i ambiental- i la sostenibilitat, que han d’acompanyar-se d’una estructura institucional potent i una governança multinivell i col·laborativa que doti de legitimitat tot el procés d’adaptació i canvi necessaris.

Tercer.- L’Ajuntament de Santa Coloma de Gramenet té la voluntat de poder avançar en el disseny consensuat de polítiques públiques que contribueixin a garantir la incorporació d’un nou contracte social, el replantejament dels models urbanístics i la planificació urbana, les economies urbanes, dissoldre la persistència de les desigualtats, la salut pública i la incorporació del coneixement de la innovació i la tecnologia, assegurant un futur més verd, més sostenible i amb menys desigualtats.

Quart.- L’Ajuntament de Santa Coloma és un municipi compromès amb els Objectius de Desenvolupament Sostenible (ODS) i l’Agenda 2030, que van ser traçats per les Nacions Unides, i que ha desplegat programes, projectes i iniciatives locals en favor de la resiliència, per reduir les desigualtats de la població  i per garantir el benestar de la ciutadania. En aquest sentit, el programa que planteja la FCE va en la línia de poder treballar plegats, ajuntaments i institucions, públiques i privades, per aconseguir aquests objectius comuns i que suposen un horitzó establert i pactat en clau conjunta de lluita contra les desigualtats i en favor del progrés dels territoris i la resiliència.

Cinquè.- La FCE ha dissenyat i és l’entitat responsable del programa d’activitats previst de dos anys (2023-2024), i que porta per títol ‘Per una Europa de ciutats. La diversitat com a garantia de resiliència’. Aquest programa té per objectiu contribuir a la transformació urbana en la línia que ha anat treballant la Fundació Catalunya Europa al llarg de la seva trajectòria, tractant la intersecció entre les ciutats i Europa, fent èmfasi en la importància de construir espais urbans diversos –en tots els termes- per aconseguir una major resiliència que permeti prevenir i minimitzar l’impacte dels riscos i, alhora, avançar en la sostenibilitat de les ciutats. 

Sisè.- L’Ajuntament de Santa Coloma de Gramenet i la FCE van signar un conveni de col·laboració en 2019 i un altre, de continuitat del projecte, en 2022. El conveni sigant al 2019 va significar la participació del municipi en el programa ‘Re-City’, una plataforma internacional integrada per 140 municipis per a la sostenibilitat social i que va implicar l’organització de jornades i seminaris de formació i alhora la creació de l’Observatori Metròpolis. El conveni del 2022 va suposar un pas endavant del programa ‘Re-City’ a escala de la regió metropolitana de Barcelona, a partir del cicle de debats ‘La transformació de la ciutat’, on es van identificar tendències i propostes d’àmbit científic, acadèmic, polític i empresarial, per definir polítiques d’interès per al progrés de la ciutat de Santa Coloma de Gramenet.

Setè.- L’Ajuntament de Santa Coloma de Gramenet té interès a formar part del grup d’Ajuntaments de l’Àrea Metropolitana de Barcelona que constituiran el nucli motor per tal de poder avançar en els objectius del programa previst al 2023 i al 2024: ‘Per una Europa de ciutats. La diversitat com a garantia de resiliència’, comprometent una participació activa en les diferents fases del projecte, assistint a les diferents jornades, seminaris, grups de treball i altres espais i iniciatives previstes per a la reflexió i el debat, així com l’accés a una biblioteca multimèdia amb tots els materials elaborats a partir de les mencionades jornades i espais de reflexió; i també la participació en el Dia Mundial de les Ciutats, el pròxim 31 d’octubre; amb altres Ajuntaments, com el de Barcelona, El Prat de Llobregat, i la Diputació de Barcelona. 

Vuitè.- Que el Decret Legislatiu 2/2003 de 28 d’abril, text refós de la Llei Municipal i de Règim Local de Catalunya, en el seu art. 66.1 i art. 71, contempla que el municipi, per a la gestió dels seus interessos i en l'àmbit de les seves competències, pot promoure tota mena d'activitats i prestar tots els serveis públics que contribueixin a satisfer les necessitats i les aspiracions de la comunitat de veïns i veïnes de la ciutat, així com altres tipus d’activitats complementàries.

Novè.- Davant la petició de col·laboració presentada per la FCE, el passat 13 de juliol de 2023, mitjançant registre d’entrada 34180, l’Ajuntament de Santa Coloma de Gramenet té interès a col·laborar amb la FCE per poder participar en el desenvolupament del programa 2023-2024 ‘Per una Europa de ciutats. La diversitat com a garantia de resilièncial’. L’Ajuntament de Santa Coloma de Gramenet té la voluntat d’aprofundir sobre l’impacte dels reptes globals que poden recaure en la ciutat, analitzar les oportunitats que aquests desafiaments representen pel municipi, i poder potenciar el disseny de polítiques públiques per donar resposta activa a aquests.

Desè.- L’Ajuntament de Santa Coloma de Gramenet té, entre les seves responsabilitats, el desenvolupament de diferents polítiques públiques per tal de poder fer front a les necessitats existents en el municipi i nous reptes, a fi de poder garantir la cohesió social i el benestar de la ciutadania.

Onzè.- Que el mateix Decret Legislatiu 2/2003 de 28 d’abril, en el seu article 240.1, contempla que els ens locals poden atorgar subvencions i ajuts de contingut econòmic o d'una altra naturalesa a favor d'entitats públiques o privades i de particulars que fan activitats que complementen o supleixen les competències locals.

Així mateix, l’article 240.2 regula que els ens locals han de comprovar l'aplicació efectiva de les mesures de foment a la finalitat prevista.

Dotzè.- Que l’entitat no pot presentar la proposta d’ajut a cap convocatòria a causa del fet que les seves activitats es trobarien fora o més enllà de l'objecte en ell mateix de la convocatòria anual del foment de les activitats socioculturals. Així mateix, la Llei 38/2003 de 17 de novembre, General de Subvencions, en el seu article 22.2.c contempla la concessió de forma directa d’ajuts, d’entre altres, “en què s’acreditin raons d’interès públic, social (...) que dificultin la seva convocatòria pública”. En aquest cas, es tracta de la col·laboració amb la FCE per desenvolupar i participar com a municipi en les activitats previstes al 2023 i 2024 del programa ‘Per una Europa de ciutats. La diversitat com a garantia de resiliència’, i que només  pot dur a terme amb aquesta Fundació.  

Tretzè.- Que a més, l’Ordenança General de Subvencions de l’Ajuntament, article 1ª. B. Títol 1, contempla que el lliurament ha d’estar subjecte al compliment d’un determinat objectiu i a la realització d’una activitat i, també, a la disposició 6a. es recull: “les subvencions es concediran mitjançant concurrència competitiva o mitjançant concessió directa”, considerant aquesta concessió com a directa, i que per la singularitat de l’activitat proposada no resulta possible una convocatòria de concurrència competitiva.

Que és voluntat de les parts establir una fórmula estable de col·laboració, i per aquest motiu estableixen els  següents pactes a mode de clàusules del conveni:


CLÀUSULES


PRIMERA: Objecte 
L’objecte d’aquest conveni és establir el marc de col·laboració entre el municipi de Santa Coloma de Gramenet i la FCE per al desenvolupament i la participació en el programa ‘Per una Europa de ciutats. La diversitat com a garantia de resiliència’ (d’ara endavant EL PROGRAMA), que està impulsant la FCE els anys 2023 i 2024, i que significarà la participació del municipi en les activitats previstes, juntament amb l’Ajuntament de Barcelona, El Prat del Llobregat i la Diputació de Barcelona, entre altres.

SEGONA: Compromisos de la FCE
2.1 La FCE s’encarregarà de l’organització i coordinació de les activitats incloses en el PROGRAMA, i amb aquest conveni es rubrica que el municipi de Santa Coloma de Gramenet, amb els seus representants institucionals, puguin participar del PROGRAMA i assistir a les diferents activitats previstes, que es desenvoluparan en el 2023 i 2024, l’objectiu del qual és contribuir al debat i reflexió davant la necessitat que experimenten les ciutats de construir i avançar cap a una Nova Agenda Urbana.

	
2.2. El PROGRAMA tractarà la intersecció entre les ciutats i Europa, fent èmfasi en la importància de construir espais urbans diversos – en tots els termes – per aconseguir una major resiliència que permeti prevenir i minimitzar l’impacte dels riscos, i alhora avançar en la sostenibilitat. En aquest sentit s’organitzaran cinc jornades de debat el 2023 i cinc jornades de debat pel 2024 per tractar a cada una de les sessions: 

· Un nou pacte social, inclusiu, comunitari i intergeneracional 
· Un model urbà per trencar les segregacions 
· Una transició ecològica per assegurar el benestar del futur 



2.3 El PROGRAMA té un marc d’actuació caracteritzat per l’Agenda 2030 i el desenvolupament dels Objectius de Desenvolupament Sostenible (ODS) a nivell local; l’intercanvi (networking) i la difusió de bones pràctiques locals i internacionals com a metodologia de treball; i la col·laboració pública/privada/comunitària com aposta per abordar adequadament els reptes plantejats. 

2.4  Les temàtiques que es tractaran a EL PROGRAMA són:   1. Un nou pacte social, inclusiu, comunitari i intergeneracional per abordar les desigualtats en favor del benestar col·lectiu; 2. Un model urbà per trencar les segregacions, on la planificació és clau per fer ciutats més sostenibles;  3. Una transició ecològica per assegurar el benestar del futur perquè són moltes les opcions que poden posar-se en marxa per assegurar una transició ecològica justa, que compti amb el suport i la col·laboració de tots els actors;  4. Una transició digital per a una transformació econòmica donat que aquelles ciutats intel·ligents seran les que incorporin les tecnologies per assolir major eficiència, però posicionin les seves economies pel màxim benefici de tota la ciutadania; 5. Una governança per la ciutat diversa, donat que tots els reptes de les ciutats podran afrontar-se i sostenir-ne les solucions si es tenen en compte el conjunt d’actors de la societat.

2.5. Les temàtiques descrites a EL PROGRAMA es tractaran mitjançant la combinació de tres estratègies complementàries, que asseguren un major impacte de les activitats que posteriorment es descriuen:  a) La difusió i la divulgació entre la ciutadania catalana i el conjunt de sectors de la societat sobre els reptes a què s'enfronten les ciutats i noves formes de gestió dels mateixos; b) La generació d’espais i iniciatives de pensament i reflexió, intercanvi d’opinions i demandes entre els diferents sectors de la societat sobre com fem front conjuntament a aquests reptes; i c) La investigació de coneixements i bones pràctiques sobre ciutats i regions europees i internacionals, a compartir amb l’administració pública i altres sectors d’interès de la societat. 

2.6. EL PROGRAMA constarà de 10 jornades, 5 sessions de treball municipalistes s’organitzaran en el 2023 i 5 més en 2024. L’any 2023 està prevista la celebració de jornades els dies 20, 21 i 22 de novembre, tractant una temàtica per jornada. Seran en format presencial a Barcelona i a porta tancada, amb una duració aproximada de 2:30h/3h cadascuna, amb la participació de representants de l’Ajuntament de Santa Coloma de Gramenet i altres Ajuntaments i administracions publiques convidades. Les 10 jornades seran espais de debat i de reflexió entre representants de la quadrúple hèlix (sector públic, privat, acadèmia i societat civil) que tinguin experiència en el tema concret. 

2.7 Les jornades del PROGRAMA partiran amb una ponència sobre una bona pràctica internacional que hagi estat referent en l’abordatge del repte que es tracta. En la mesura del possible, es convidarà a una persona representant de la mateixa, d’Europa o internacional.

2.8 Entre sessions de les jornades hi haurà un dinar de networking per potenciar possibles sinergies i cooperacions de treball a l’entorn el tema tractat, entre els diferents actors i sectors presents.

2.9 Es preveu la creació d’un Consell Assessor de ciutats per la tria de temàtiques, ponents i per orientar els resultats i materials a produir. Aquest grup d’experts estarà format per membres del Patronat i el Consell Assessor de la FCE, així com d’altres externs. 

2.10 La difusió i el seguiment de les sessions del PROGRAMA es podrà fer a través de la biblioteca multimèdia que estarà disponible a la pròpia web de la FCE, des d’on estarán accesibles tots els materials sobre el contingut de les jornades i productes multimèdia que es generaran.


2.11 Imatge del municipi: la FCE es compromet a incloure l’escut de l’Ajuntament de Santa Coloma de Gramenet a l’apartat de col·laboracions del web del PROGRAMA i en totes les comunicacions publiques que es proposin directament vinculades al desenvolupament del projecte “Per una Europa de ciutats. La diversitat com a garantía de resiliencia”; en les comunicacions digitals i en format paper, així com en l’apartat de col·laoracions en la pantalla de les conferències i seminaris que s’hi organitzin, i publicacions promogudes des de FCE en relació a EL PROGRAMA.


TERCERA: Compromisos de l’Ajuntament de Santa Coloma de Gramenet
Mitjançant aquest conveni, l’Ajuntament de Santa Coloma de Gramenet es compromet a donar suport institucional i financer al projecte, específicament:

a) Fer difusió de les activitats previstes a EL PROGRAMA, a través del setmanari L’Ajuntament Informa, el web municipal i les xarxes socials municipals (Facebook, Instagram i Twitter), quan hi hagi representació institucional de l’alcaldessa i/o regidors/es i altres participants municipals, per tal que els ciutadans i les ciutadanes de Santa Coloma de Gramenet en tinguin coneixement. 

b) Posar a disposició de l’equip de EL PROGRAMA la informació interna que es consideri adequada per a una millora de les reflexions i les propostes, així com per la generació dels materials derivats de les jornades previstes als 2023 i 2024.

c) Fer un seguiment dels indicadors del municipi, si fossin necessaris, l’Ajuntament de Santa Coloma de Gramenet es compromet a designar la figura del/la tècnic/a municipal expert/a en l’àrea relacionada amb els temes de les sessions de les jornades de EL PROGRAMA, per a l’obtenció dels indicadors del municipi, poder-los debatre i buscar estratègies conjuntes en clau de resiliència i progrés.

d) Participar en el grup d'alcaldes i alcaldesses format pels municipis que participen en el PROJECTE, a fi de debatre  i elevar aquelles propostes que puguin implementar-se a nivell local, autonòmic, estatal o europeu.



QUARTA: Aportació econòmica 
Com a conseqüència d’aquesta col·laboració fixada en el present conveni, l’Ajuntament de Santa Coloma de Gramenet farà una aportació a la FCE de 8.000,00 € (VUIT MIL EUROS), que representen, com a màxim, el 7,76% del cost total de EL PROGRAMA al 2023, import necesssari perquè es pugui desenvolupar amb plenes garanties; i una aportació de 10.000,00 € (DEU MIL euros) al 2024, que representen, com a màxim, el 9,53% del cost total de EL PROGRAMA per a les activitats previstes per a 2024.

El cost total de l’activitat de EL PROGRAMA de dos anys (2023-2024): “Per una Europa de ciutats. La diversitat com a garantia de resiliència” és de DOS-CENTS VUIT MIL euros (208.000,00 €), segons detallen al document de sol·licitud, serà de 103.000 € l’any 2023 i de 105.000 € l’any 2024 de despeses aproximades. 




CINQUENA: Forma de pagament 
L’aportació de l’Ajuntament de Santa Coloma de Gramenet a la FCE serà amb càrrec a l’aplicació comptable 1200 92400 4890500 “CD3 Conveni Fundació Catalunya Europa ”.

Els 8.000 euros de subvenció per al 2023, es transferiran a FCE, en un únic pagament, a mode de bestreta del 100% de la quantitat mencionada, un cop aprovat aquest conveni i signat per ambdues parts, i aprovada l’operació comptable corresponent de reconeixement de l’obligació. Aquest pagament és imprescindible per fer front a les despeses que han de ser cobertes durant els primers mesos de l’activitat prevista al programa de dos anys (2023-2024): ‘Per una Europa de ciutats. La diversitat com a garantia de resiliència’.

Els 10.000 euros de subvenció per al 2024 es transferiran a FCE,  en un únic pagament, a mode de bestreta del 100% de la quantitat mencionada, un cop justificada la despesa 2023, i aprovada l’operació comptable corresponent de reconeixement de l’obligació. Aquest pagament és imprescindible per fer front a les despeses anuals l’activitat prevista al programa de dos anys (2023-2024): “Per una Europa de ciutats. La diversitat com a garantia de resiliència”.


SISENA: Justificació de la despesa 
La Fundació Catalunya Europa haurà de presentar a l’Ajuntament de Santa Coloma de Gramenet la justificació dels imports concedits: 

Per a l’activitat de 2023, una memòria econòmica, on s’inclogui una relació detallada amb la justificació del total de la despesa realitzada l’any 2023 (no només la part subvencionada per l’Ajuntament de Santa Coloma de Gramenet), amb totes les factures originals i/o compulsades amb els seus respectius comprovants de pagament; i una memòria tècnica de les diferents activitats dutes a terme l’any 2023. Aquestes memòries podran ser presentades no més tard del 29 de febrer de 2024.

Per a l’activitat de 2024, una memòria econòmica, on s’inclogui una relació detallada amb la justificació del total de la despesa realitzada l’any 2024 (no només la part subvencionada per l’Ajuntament de Santa Coloma de Gramenet), amb totes les factures originals i/o compulsades amb els seus respectius comprovants de pagament; i una memòria tècnica de les diferents activitats dutes a terme l’any 2024. Aquestes memòries podran ser presentades no més tard del 28 de febrer de 2025.


El tancament de l’expedient resta condicionat al compliment dels acords adoptats en el present conveni.


SETENA: Durada
El present conveni té una vigència fins el 31 de desembre de 2024, amb efectes retroactius des de l’1 de gener de 2023, donat que l’Ajuntament de Santa Coloma ja està participant en la programació d’activitats del 2023 durant el primer semestre, en el marc de l’organització  d’EL PROGRAMA de dos anys (2023-2024): ‘Per una Europa de ciutats. La diversitat com a garantia de resiliència’, i l’organització d’aquestes activitats ja estan implicant despeses per a FCE.

S’estableix la possibilitat de pròrroga per un any més (fins el 31 de desembre de 2025) si ambdues parts estan d’acord, i no hi ha cap supòsit contemplat en aquest conveni que ho impedeixi. Aquesta pròrroga s’haurà de tramitar dins els terminis que contempla la llei respecte a les pròrrogues de convenis.






VUITENA: Publicitat
La FCE ha de fer constar en qualsevol mena de rètol, document o publicitat relacionada amb les activitats del present conveni, l’expressió “amb el suport de l’Ajuntament de Santa Coloma de Gramenet”.

En el moment de presentació de la memòria, ha de lliurar a l’ajuntament els exemplars de tot el material editat al respecte (ja sigui en paper i/o format digital).

NOVENA: Coordinació
Per tal de coordinar la present col·laboració, es constitueix un grup de treball format per dos representants de cada institució. La composició dels membres del grup s’establirà en el moment de la signatura del conveni. 

DESENA: Modificació
La FCE es compromet a comunicar a l’Ajuntament de Santa Coloma de Gramenet qualsevol alteració que, de manera substancial, pugui modificar les actuacions objecte d’aquest conveni.

ONZENA: Incompliment
En el supòsit que la FCE infringeixi alguna de les clàusules previstes en aquest conveni de col·laboració, l’Ajuntament de Santa Coloma de Gramenet quedarà facultat per resoldre’l i  exigir-li el reintegrament de la totalitat de les aportacions econòmiques rebudes per a la seva execució.

DOTZENA: Resolució
Són causes de resolució del conveni: 

· La finalització del termini de vigència.
· El mutu acord de les parts.
· L’incompliment de la normativa vigent.
· La renúncia o impossibilitat sobrevinguda, legal o material, de donar     compliment a l’objecte del conveni. 

En aquests casos s’establirà, en funció de les causes concretes d’extinció, i a la vista de la situació particular de les actuacions en curs, les condicions de la finalització del conveni. 

En cas d’incompliment de les obligacions establertes per a la concessió de la subvenció i, en els casos que regula l’article 37 de la Llei 38/2003, del 17 de novembre, general de subvencions, l’entitat estarà obligada a reintegrar les quantitats percebudes.


TRETZENA: Jurisdicció
Les qüestions litigioses que puguin sorgir de la interpretació i compliment del conveni seran resoltes per acord d’ambdues parts i, si no fos possible aquest acord, se substanciaran davant la jurisdicció contenciosa administrativa que correspongui.



I en prova de conformitat, se signa el present conveni per triplicat, a un sol efecte, en el lloc i la data esmentats a l’encapçalament.



Ajuntament de Santa Coloma de Gramenet      	Fundació Catalunya Europa
		





	
L’Alcaldessa                                                 La  Presidenta de la Fundació Catalunya Europa 





[bookmark: _GoBack]

	En dono fe,
                                                              Sra. Núria Bartrolí Forn
                                                     La  Secretaria General accidental

